謝杜丈見過
作者：周孚
朝代：宋

paragraphs: 短章韻塤箎，大篇諧韶濩。
詩中晏平仲，執鞭所欣慕。
相望一水遠，匏繫未得去。
軒車賁窮巷，閭里亦驚誤。
向時蘇季子，嘗有過情譽。
輕身先匹夫，豈不以渠故。
茅簷一席地，坐語西日莫。
袖中石鼎詩，未出吾已懼。
十年風雅學，狹徑多窘步。
譬如策駑跛，行此九折路。
書須圯下得，禪有鼇山悟。
祈公不惜口，更舉末後句。